पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. दिल्ली पहुंचने के पहले ही यमुना में बहता पानी पूरी तरह खत्म हो चुका है। यहां नदी में जो सफेद झाग व जलकुंभियों से ढका बदबूदार काला पानी नजर आता है वह यमुना का प्रदूषित पानी नहीं बल्कि शहर के सीवर व फैक्टरियों की गंदगी है।
यहां आप यमुना नदी की दो तस्वीर देख रहे हैं, उनमें से एक यहां से करीब 120 किलोमीटर ऊपर पानीपत के मावी और उत्तर प्रदेश के कैराना को जोडऩे वाले पुल के करीब से ली गई है, जिसमें साफ नजर आ रहा है कि यमुना में एक भी बूंद बहता जल नहीं है। और, दूसरी वजीराबाद बैराज के ठीक बाद की ली गई, जिसमें यमुना में झाग ऐसा संदेह पैदा करते हैं मानो किसी मैदान में नमक फैला हो।
यमुना जिए अभियान के मनोज मिश्र बताते हैं कि हथिनीकुंड बैराज के बाद यमुना में महज दो-तीन किलोमीटर ही कुछ बहता जल नजर आता है, उसके बाद करीब सवा दो सौ किलोमीटर तक यमुना के पल्ला गांव पहुंचने से पहले कहीं भी बहता जल नहीं है।
हमारी नीतियों ने सालभर बहने वाली नदी को बरसाती नदी बना दिया है। इस सवा दो सौ किलोमीटर के हिस्से में केवल मानसून की बारिश के बाद ही पानी बहता है। यमुना के प्रवाह का जितना चौड़ा पाट है, उसमें सामान्य रूप से स्वस्थ नदी के रूप में यदि पानी बहता तो कम से कम छह हजार क्यूसेक पानी होना चाहिए। नदी के अंतर्राष्ट्रीय मानकों के मुताबिक गैर-बरसाती मौसम में भी कम से कम तीन हजार क्यूसेक पानी अवश्य बहना चाहिए।
लेकिन हथिनीकुंड बैराज से यमुना में आगे केवल 160 क्यूसेक पानी छोड़ा जाता है जो दो-तीन किलोमीटर में ही सोख लिया जाता है। वजीराबाद बैराज से करीब 20 किलोमीटर पहले पल्ला गांव के पास यमुना में पश्चिमी यमुना नहर से 500 से एक हजार क्यूसेक तक पानी डाला जाता है, जिसे बैराज पर रोककर शत-प्रतिशत शहर की जलापूर्ति के लिए शोधन के लिए जल संयंत्रों को भेज दिया जाता है।
वजीराबाद से ही नदी में शहर के नालों का प्रवाह आकर मिलने लगता है। सीपीसीबी के मुताबिक राजधानी से यमुना नदी में हर रोज तीन हजार मिलियन लीटर सीवर व फैक्टरियों का गंदा पानी डाला जाता है। मिश्र कहते हैं कि 2002 में हथिनीकुंड बैराज के अस्तित्व व ऑपरेशन में आने के बाद यमुना की स्थिति ज्यादा बिगड़ी। ये हालत तब है जब यमुना की सफाई करने के नाम पर करीब पांच करोड़ रुपए बर्बाद किए जा चुके हैं।
जल विशेषज्ञ अनुपम मिश्र कहते हैं कि सारा पानी तो यमुना से पहले ही खींच लिया जाता है तो सफाई होगी कैसे और किसकी? जब नदी में एक बूंद पानी नहीं है तो बेकार ही क्यों माथापच्ची की जा रही है। लेकिन इतने अत्याचारों के बाद यदि यह सोच लिया है कि यमुना की हत्या करके उसे मार दिया है तो यूरोप में हाल ही में आई बाढ़ की स्थिति पर एक नजर डाल लें। यमुना भी एक दिन ऐसे ही कोई विकराल रूप धारण करके अपने बहने का रास्ता निकाल लेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn